Bruxelles, den 29.1.2010

KOM(2010)17 endelig

2010/0009 (NLE)

Forslag til

RÅDETS FORORDNING

om afslutning af den delvise interimsundersøgelse af antidumpingforanstaltningerne vedrørende importen af visse wolframelektroder med oprindelse i Folkerepublikken Kina

BEGRUNDELSE

1. Baggrunden for forslaget

- Begrundelse og formål

Dette forslag vedrører anvendelsen af Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab ("grundforordningen"), i proceduren vedrørende importen af visse wolframelektroder med oprindelse i Folkerepublikken Kina.

- Generel baggrund

Forslaget er fremsat som led i gennemførelsen af grundforordningen og som resultat af en undersøgelse, der blev foretaget i overensstemmelse med de indholdsmæssige og proceduremæssige krav i grundforordningen.

- Gældende bestemmelser på det område, som forslaget vedrører

Rådets forordning (EF) nr. 260/2007 om indførelse af en endelig antidumpingtold på importen af visse wolframelektroder med oprindelse i Folkerepublikken Kina.

- Overensstemmelse med andre EU-politikker og -mål

Ikke relevant.

2. Høring af interesserede parter og konsekvensanalyse

- Høring af interesserede parter

Interesserede parter, der er berørt af proceduren, har haft mulighed for at forsvare deres interesser i forbindelse med undersøgelsen i overensstemmelse med grundforordningen.

- Ekspertbistand

Der har ikke været behov for ekspertbistand.

- Konsekvensanalyse

Forslaget er et resultat af gennemførelsen af grundforordningen.

Grundforordningen foreskriver ikke en generel konsekvensanalyse, men indeholder en udtømmende liste over de forhold, der skal vurderes.

3. FORSLAGETS RETLIGE ASPEKTER

- Resumé af forslaget

Den 4. december 2008 indledte Kommissionen en delvis interimsundersøgelse, som var begrænset til en undersøgelse af dumping i forbindelse med én eksporterende producent af visse wolframelektroder med oprindelse i Folkerepublikken Kina, på anmodning af den pågældende eksportør.

Den 9. november 2009 trak den pågældende virksomhed sin anmodning om undersøgelse tilbage. Efter overvejelse af, hvorvidt undersøgelsen automatisk skulle fortsætte, blev det besluttet, at den burde afsluttes. Det foreslås derfor, at Rådet vedtager vedlagte forslag til forordning, som bør offentliggøres i Den Europæiske Unions Tidende senest den 3. marts 2010.

- Retsgrundlag

Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab.

- Subsidiaritetsprincippet

Forslaget henhører under EU's enekompetence. Subsidiaritetsprincippet finder derfor ikke anvendelse.

- Proportionalitetsprincippet

Forslaget er i overensstemmelse med proportionalitetsprincippet af følgende grunde.

Foranstaltningens form er beskrevet i grundforordningen og giver ikke mulighed for nationale beslutninger.

Det er ikke relevant at forklare, hvordan byrder af finansiel eller administrativ art, der pålægges EU, nationale regeringer, regionale og lokale myndigheder, erhvervsdrivende og borgere begrænses mest muligt og står i rimeligt forhold til forslagets mål.

- Reguleringsmiddel

Foreslåede reguleringsmidler: forordning.

Andre reguleringsmidler er ikke hensigtsmæssige af følgende grund:

Grundforordningen foreskriver ikke alternative muligheder.

4. BUDGETMÆSSIGE KONSEKVENSER

Forslaget får ingen konsekvenser for EU's budget.

2010/0009 (NLE)

Forslag til

RÅDETS FORORDNING

om afslutning af den delvise interimsundersøgelse af antidumpingforanstaltningerne vedrørende importen af visse wolframelektroder med oprindelse i Folkerepublikken Kina

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab[1] ("grundforordningen"), særlig artikel 11, stk. 3, og artikel 9, stk. 1,

under henvisning til forslag fra Kommissionen forelagt efter høring af det rådgivende udvalg, og

ud fra følgende betragtninger:

1. PROCEDURE

1.1. Gældende foranstaltninger

(1) Ved forordning (EF) nr. 260/2007[2] indførte Rådet en endelig antidumpingtold på importen af visse wolframelektroder med oprindelse i Folkerepublikken Kina. For de tre virksomheder med individuel told varierer den gældende told fra 17 % til 38,8 %. Resttolden udgør 63,5 %.

1.2. Anmodning om fornyet undersøgelse

(2) I maj 2008 modtog Kommissionen en anmodning fra en eksporterende producent af visse wolframelektroder med oprindelse i Folkerepublikken Kina om en delvis interimsundersøgelse i henhold til grundforordningens artikel 11, stk. 3.

(3) Anmodningen blev indgivet af Shandong Weldstone Tungsten Industry Co. Ltd. ("SWT" eller "ansøgeren").

(4) Ansøgeren havde fremlagt umiddelbare beviser for, at en sammenligning af virksomhedens beregnede normale værdier og priserne ved eksport til EU viser, at virksomhedens dumpingmargen er betragteligt lavere end foranstaltningens nuværende niveau, og at en fortsat anvendelse af foranstaltningen på det nuværende niveau ikke længere var nødvendig for at afhjælpe dumpingen.

1.3. Indledning

(5) Efter høring af det rådgivende udvalg fastslog Kommissionen, at der forelå tilstrækkelige beviser til at berettige indledningen af en delvis interimsundersøgelse, og offentliggjorde en meddelelse i Den Europæiske Unions Tidende [3] om indledning af en delvis interimsundersøgelse ("indledningsmeddelelse") i overensstemmelse med grundforordningens artikel 11, stk. 3, begrænset til en undersøgelse af dumping for så vidt angår SWT. Den "pågældende vare" var den samme som i Rådets forordning (EF) nr. 260/2007, nemlig wolframsvejseelektroder med et vægtindhold af wolfram på mindst 94 %, undtagen kun sintrede stænger, også afskåret i passende længder, med oprindelse i Folkerepublikken Kina og henhørende under KN-kode ex 8101 99 10 og ex 8515 90 00.

(6) Dumpingundersøgelsen omfattede perioden 1. oktober 2007 til 30. september 2008.

(7) Kommissionen underrettede officielt ansøgeren, repræsentanterne for EU-erhvervsgrenen samt repræsentanterne for eksportlandet om indledningen af den fornyede undersøgelse. Interesserede parter fik lejlighed til at tilkendegive deres synspunkter skriftligt og til at anmode om at blive hørt inden for den frist, der var fastsat i indledningsmeddelelsen.

2. TILBAGETRÆKNING AF ANMODNINGEN OG AFSLUTNING AF PROCEDUREN

(8) Ved brev af den 9. november 2009 til Kommissionen trak SWT sin anmodning om en delvis interimsundersøgelse af antidumpingforanstaltningerne vedrørende importen af visse wolframelektroder med oprindelse i Folkerepublikken Kina tilbage. På baggrund af den senere tids økonomiske krise overvejer ansøgeren den økonomiske bæredygtighed i forbindelse med visse aspekter af virksomhedens aktiviteter.

(9) EU-erhvervsgrenens repræsentanter mente, at ansøgerens begrundelse for tilbagetrækningen var utilstrækkelige, og at den derfor ikke kunne godtages.

(10) Da anmodningen om den fornyede undersøgelse blev indgivet allerede i maj 2008, altså før den økonomiske krise startede, og da ansøgeren trak sin anmodning tilbage længe efter krisen startede, og mens undersøgelsen stadig pågik og endnu ikke var afsluttet, kan Kommissionen ikke betragte tilbagetrækningen som utilstrækkelig.

(11) Det blev overvejet, hvorvidt den fornyede undersøgelse automatisk skulle fortsætte. Kommissionens tjenestegrene var af den opfattelse, at afslutningen ikke ville påvirke de allerede indførte antidumpingforanstaltninger, og der blev ikke indsendt tvingende påstande om, at en sådan afslutning ville være i modstrid med Fællesskabets interesser. På den baggrund bør den fornyede undersøgelse afsluttes.

(12) De interesserede parter blev underrettet om, at det er hensigten at afslutte den fornyede undersøgelse og fik mulighed for at fremsætte bemærkninger hertil. Ingen af de modtagne bemærkninger var dog af en sådan karakter, at det ændrer konklusionerne i betragtning 10 og 11.

(13) Kommissionen konkluderede derfor, at undersøgelsen vedrørende importen af visse wolframelektroder med oprindelse i Folkerepublikken Kina bør afsluttes uden ændring af de gældende antidumpingforanstaltninger -

VEDTAGET FØLGENDE FORORDNING:

Artikel 1

Den delvise interimsundersøgelse af antidumpingforanstaltningerne vedrørende importen af visse wolframelektroder med oprindelse i Folkerepublikken Kina, som blev indledt i medfør af artikel 11, stk. 3, i forordning (EF) nr. 1225/2009, afsluttes hermed uden ændring af de gældende antidumpingforanstaltninger.

Artikel 2

Denne forordning træder i kraft dagen efter offentliggørelsen i Den Europæiske Unions Tidende .

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

[1] EUT L 343 af 22.12.2009, s. 51.

[2] EUT L 72 af 13.3.2007, s. 1.

[3] EUT C 309 af 4.12.2008, s. 11.